Hovi- ja hallinto-oikeusverkostojen kehittäminen

7156/09.00.00/2011

Kh  § 227	
Oikeusministeriön on asettanut toimikunnan 23.6.2010 laatimaan ehdotuksen hovi- ja hallinto-oikeuksien kehittämisestä siten, että tavoitteena on asiakasmäärältään ja rakenteeltaan mahdollisimman tasakokoiset hovi- ja hallinto-oikeudet. Lisäksi toimikunnan tehtävänä oli arvioida hovi- ja hallinto-oikeuksien sijaintipaikkakunnat. Toimeksiannon mukaan tavoitteen oletettiin edellyttävän 1-2 hovioikeuden ja 1-3 hallinto-oikeuden vähentämistä. Toimikunnan mietintö on valmistunut 30.3.2011. Oikeusministeriö on pyytänyt Kouvolan kaupungin lausuntoa toimikunnan mietinnöstä. 

Mietinnössä todetaan, että hovioikeudet ja hallinto-oikeudet ovat asiamääriltään ja henkilöstöltään varsin erikokoisia. Asiamääriltään Itä-Suomen, Kouvolan ja Rovaniemen hovioikeudet ovat muita pienempiä. 
Kouvolassa sijaitsevaan Kouvolan hovioikeuspiiriin kuuluvat Etelä-Karjalan, Hyvinkään, Kymenlaakson ja Päijät-Hämeen käräjäoikeudet. Itä-Suomen hovioikeus käsittää Etelä-Savon, Kainuun, Pohjois-Karjalan sekä Pohjois-Savon käräjäoikeudet.  

Kouvolan hovioikeuden henkilöstömäärä on 53 ja Itä-Suomen 56.  Kouvolan hallinto-oikeudessa on työpaikkoja 31 ja Kuopion hallinto-oikeudessa 48.  Nykyisten henkilöstömäärien mukaan uuden Itä-Suomen hovioikeuden henkilöstömäärä olisi noin 110 ja Itä-Suomen hallinto-oikeuden noin 80 henkilöä.  

Hovioikeuden käsittelyyn saapuvien asioiden määrä oli vuonna 2010 Kouvolassa 1 470 ja Kuopiossa 1 190 eli likimain yhtä suuri. Hallinto-oikeuteen saapuvien asioiden määrän perusteella Kuopio on selvästi suurempi kuin Kouvola. Kuopiossa asioiden määrä oli 3 083 ja Kouvolassa 1 470.

Kouvolan hovioikeuden toimitalo on valmistunut 1996.  Rakennus on suunniteltu nimenomaan hovioikeuden käyttöön ja toimitiloiltaan korkeatasoiseksi. Siinä on työskentelytilat noin 65 henkilölle.  Kouvolassa kasvava hovioikeus voitaisiin sijoittaa osaksi Kouvolan hovioikeuden nykyisiin tiloihin ja osaksi hallinto-oikeudelta vapautuviin tiloihin, joita on jo käytetty myös hovioikeuden istuntotiloina mm. läheisen sijainnin johdosta.  

Toimikunta esittämien arviolaskelmien mukaan suurin säästö vuokrakustannuksissa saavutetaan, jos Itä-Suomen hallinto-oikeus sijoitetaan Kuopioon ja Itä-Suomen hovioikeus Kouvolaan. Tällöin säästöä kertyy noin 300 000 euroa vuodessa.  Sijoittamista Kouvolaan puoltavat hovioikeuden uudet toimitilat, jotka mahdollistavat nykyistä suuremman henkilöstömärän sijoittamisen ko. toimitiloihin. Hovioikeuden sijoittuminen Kuopioon edellyttäisi toimikunnan näkemyksen mukaan lisätilojen hankintaa, mutta hallinto-oikeudet voidaan sijoittaa Kuopiossa nykyisiin toimitiloihin. 

Toimikunta ehdottaa yhden hovioikeuden ja kahden hallinto-oikeuden lakkauttamista. Hallinto-oikeuksia vähennetään Itä-Suomen lisäksi Pohjois-Suomessa, jossa Rovaniemen hallinto-oikeus yhdistettäisiin Oulun hallinto-oikeuteen. Lisäksi esitetään, että Päijät-Hämeen maakunta siirretään Kouvolan hallinto-oikeuden tuomiopiiristä Hämeenlinnan hallinto-oikeuden piiriin. Itä-Suomessa ehdotetut muutokset esitetään toteuttavan seuraavasti:  

Itä-Suomen ja Kouvolan hovioikeudet yhdistetään uudeksi Itä-Suomen hovioikeudeksi, jonka toimipaikka sijoitetaan Kouvolaan tai Kuopioon. Toimikunta katsoo, että perusteet painottuvat Kouvolan puolelle. 
  
Kouvolan ja Kuopion hallinto-oikeudet yhdistetään hallinto-oikeudeksi, jonka toimipaikka sijoitetaan Kouvolaan tai Kuopioon. Toimikunnan tekemä vertailu puoltaa hallinto-oikeuden sijoittamista Kuopioon.  Toimikunta toteaa, että molemmat ovat väestökeskittyminä sopivia uuden hallinto-oikeuden sijaintipaikaksi, mutta ennustettu väestökehitys puoltaa sijoittamista Kuopioon.  

Mikäli toimipisteitä vähennetään, tukee Kouvolan kaupunki toimikunnan ehdotusta sijoittaa Itä-Suomen hovioikeus Kouvolaan. Kouvolassa hovioikeuden tilatarpeet voidaan kattaa merkittävältä osin hovioikeuden nykyisissä tiloissa ja tämän ylittävä lisätarve hallinto-oikeudelta vapautuvilla tiloilla. Kouvolan kaupunki on osaltaan valmis myötävaikuttamaan tilatarpeen ratkaisemisessa myös siten, että lisätilat voidaan toteuttaa hovioikeuden nykyisen rakennuksen yhteyteen. Hallinto-oikeudelta mahdollisesti vapautuvat tilat voisivat palvella myös Kymenlaakson poliisilaitoksen kasvavia tarpeita. 

Toimikunta on arvioinut saavutettavaa tuottavuusetua euromääräisesti lähinnä toimitilakustannusten perusteella. Toimeksianto ei ole sisältänyt eikä toimikunta myöskään työssään ole arvioinut  oikeuksien määrän vähentämisestä asiakkaille aiheutuvia kustannusvaikutuksia. Toimeksiantoa voidaan tältä osin pitää puutteellisena.  

Myös oikeudelle aiheutuu lisäkustannuksia etäisille paikkakunnille siirtyvien istuntojen johdosta. Hovi- ja hallinto-oikeusverkoston keskittämisestä aiheutuvat esille nostetut tuottavuushyödyt ovat lisäksi suhteellisen vähäisiä, mistä johtuen vertaaminen asiakkaille aiheutuviin kustannuksiin on perusteltua. 

Mietinnössä todetaan, että hovioikeuksissa pääkäsittelyprosentti on keskimäärin 39 ja että pääkäsittelyyn matkustamista voidaan vähentää puhelin ja videoyhteyksillä. Mietinnössä katsotaan edelleen, että hallinto-oikeuksissa prosessi on pääosin kirjallista, joten maantieteellisillä etäisyyksillä ei ole vastaavaa merkitystä kuin hovioikeuksissa.  Toisaalta todetaan, että useissa asioissa asianosaisia ja todistajia tullaan edelleen kuulemaan läsnä olevina.  

Asiakkaille aiheutuvat kustannukset voivat muodostua myös hallinto-oikeudessa merkittäväksi kulueräksi esim. perusturvaan liittyvissä ratkaisuissa. Julkiset kulkuyhteydet Kotkasta ja Kouvolasta Kuopioon ovat sellaiset, että käräjämatka edellyttäisi yöpymistä Kuopiossa. Kouvolan hovioikeudessa on toistuvasti pääkäsittelyssä käsiteltäviä riita- ja rikosasioita, joissa on erityisesti Viipurin ja Pietarin alueelta saapuvia ulkomaalaisia asianosaisia ja todistajia. Sisäministeriön julkaisemassa kannanotossa arvioidaan Venäjän viisumivapauden toteutuvan todennäköisesti jo seuraavan hallituskauden aikana. Viisumivapauden on arvioitu moninkertaistavan Suomen ja Venäjän välisen rajan ylittävän kanssakäymisen, mikä vaikuttaa myös vireille tulevien oikeustapausten määrään. 

Mietinnössä esille nostetut rajan läheisyydestä aiheutuvat erityistarpeet ovat perusteltuja sekä hovi- että hallinto-oikeuksien osalta Kouvolassa. Kouvolan asemaa molempien tuomioistuinten säilyttämisessä puoltaa myös Salpausselän syyttäjänviraston pääpaikan sijoittuminen Kouvolaan, mikä yhdessä hovi- ja hallinto-oikeuden kanssa muodostaa Kouvolasta keskeisen sekä vahvan perinteen omaavan oikeushallinnon ja valtionhallinnon valtakunnallisen keskuskaupungin. Kouvola pystyy näin tarjoamaan hyvät edellytykset myös oikeuslaitoksen palveluksessa toimien henkilöiden monipuoliselle urakehitykselle omalla paikkakunnalla.  

Hallinto-oikeuden sijoittamista arvioitaessa mietinnössä todetaan Kouvolan ja Kuopion olevan alueensa merkittäviä väestökeskittymiä. Sen sijaan seutujen ennustettu tuleva väestökehitys puoltaa mietinnön mukaan hallinto-oikeuden sijoittamista Kuopioon, jonka arvioidaan väestömäärältään kasvavan. 

Hallinto-oikeuden toiminta-alueella Kouvolan väestökehityksen ennuste vuoteen 2040 on raportin mukaan kuitenkin selkeästi kasvava + 2 % ja Kuopion laskeva - 5 %.  Seudullisen väestöennusteen valinta ratkaisun perustaksi ei anna oikeaa kuvaa Kouvolan seudun ja erityisesti Kouvolan kaupungin viimeaikaisesta väestökehityksestä eikä sovellu harkinnan perustaksi. Väestön valtakunnallinen painottuminen kohti Etelä-Suomea tulee vaikuttamaan myös käsittelyyn tulevien asioiden painottumisessa väestökehityksen suuntaa noudattavasti. 

Yhteenveto 

Kaupunki pitää toimikunnan tuottavuustarkastelua puutteellisena. Arvioinnissa tulisi ottaa nyt esitettyä paremmin mm. asiointiin ja henkilöstön liikkumiseen liittyvät kustannukset.

Kouvolan kaupunki pitää perusteltuna toimikunnan esitystä hovioikeuden säilyttämisestä Kouvolassa. 

Hallinto-oikeusverkoston osalta tulisi paremmin huomioida alueelliset erityispiirteet ja - osaaminen sekä Kaakkois-Suomessa erityisesti Venäjän rajan ylittävän liikkumisen merkittävä kasvu ja siitä aiheutuvat tarpeet tulevaisuudessa

Lisätietoja: Kaupunginjohtaja Lauri Lamminmäki, puh. 02061 54680, lauri.lamminmaki(a)kouvola.fi ja edunvalvontapäällikkö Hannu Koverola, puh. 02061 58129, hannu.koverola(a)kouvola.fi.

Kaupunginjohtajan ehdotus: 

Oikeusministeriölle annetaan perusteluosan mukainen lausunto.

Kaupunginhallituksen päätös: 

Päätösehdotus hyväksyttiin.

____________

Otteen oikeaksi todistaa

Kouvolassa 21.6.2011

Hallintosihteeri	Arja Mikkola-Lehtinen